**Keskkonnaloa menetluse algatamise teade**

Keskkonnaamet teatab, et KMG OÜ (registrikood: [16196755](https://ariregister.rik.ee/ettevotja.py?ark=16196755)) (aadress Betooni tn 28, Lasnamäe linnaosa, Tallinn, Harju maakond) poolt 08.04.2022 esitatud Tammemäe IX liivakarjääri keskkonnaloa taotlus (registreeritud keskkonnaotsuste infosüsteemis KOTKAS 08.04.2022 dokumendina nr DM-119796-1, nõuetele vastav taotlus 12.05.2022 dokumendina nr DM-119796-4) on menetlusse võetud.

Ettevõte taotleb keskkonnaluba ehitus- ja täiteliiva kaevandamiseks Harju maakonnas Saku vallas Männiku külas riigile kuuluval kinnistul Männiku polügoon (katastritunnus 71801:001:0983). Riigivara valitseja on Kaitseministeerium ning volitatud asutus on Riigi Kaitseinvesteeringute Keskus.

Taotluse kohaselt on Tammemäe IX liivakarjääri mäeeraldise pindala 11,38 ha ja mäeeraldise teenindusmaa pindala 13,02 ha. Tammemäe IX liivakarjääri mäeeraldisega seotud ehitusliiva aktiivse tarbevaru kogus on 180 tuh m3, millest kaevandatav varu on 176 tuh m3, ning täiteliiva
aktiivse tarbevaru kogus on 433 tuh m3, millest kaevandatav varu on 394 tuh m3. Kaevandatava maavara kasutusaladeks on teede ja raudteede ehitus. Keskkonnaluba taotletakse 15 aastaks. Kaevandatud maa korrastatakse veekoguks ja maatulundusmaaks.

Keskkonnaloa taotluse menetluse algatamise otsuse ja muude asjassepuutuvate dokumentidega on võimalik tutvuda lähimas Keskkonnaameti kontoris eelneval kokkuleppel.
Taotlus on digitaalselt kättesaadav keskkonnaotsuste infosüsteemis <https://kotkas.envir.ee/permits/public_document_view?document_id=78662>

Kuni keskkonnaloa andmise või andmisest keeldumise otsuse tegemiseni on igaühel õigus esitada Keskkonnaametile põhjendatud ettepanekuid ja vastuväiteid.  Ettepanekuid ja vastuväiteid võib esitada suuliselt või kirjalikult e-posti aadressile info@keskkonnaamet.ee või postiaadressile Narva mnt 7a, 15172 Tallinn.

Keskkonnaloa andmise või andmisest keeldumise otsuse eelnõu valmimisest teavitab Keskkonnaamet täiendavalt ametlikus väljaandes Ametlikud Teadaanded.